Lancia Thema

Συγγενικά μοντέλα

Το Thema του 1984, ήταν το ένα από τα τέσσερα μοντέλα που μοιράζονταν την πλατφόρμα «Type Four» (Tipo Quattro), μαζί με τα Alfa Romeo 164, Fiat Croma και Saab 9000. Αυτό έγινε στα πλαίσια της χρήσης κοινών μηχανικών εξαρτημάτων μέσα στον όμιλο της Fiat, ταυτόχρονα και με μια συνεργασία με την Saab.

Εκδοχές αμαξώματος

Αρχικά, το Thema ήταν διαθέσιμο αποκλειστικά ως 4-πορτο sedan 3 όγκων, γνωστό ως berlina, αλλά από το 1986 προστέθηκε στην παλέτα μια έκδοση station wagon, που είχε σχεδιαστεί από τον Πινινφαρίνα και κατασκευαζόταν στο Borgo San Paolo, Τορίνο. Και οι δύο εκδοχές είχαν θεωρηθεί τότε ως δύο από τα πλέον ευρύχωρα ευρωπαϊκά αυτοκίνητα. Από τα 357.572 αντίτυπα του Thema, τα 336.476 παρήχθησαν ως sedan και τα 21.096 ως station wagon.
Επιπλέον, το Thema επανακαθιέρωσε την Lancia ως μια μάρκα πολυτελείας υψηλής ποιότητας, καθώς έφερε πλήρως γαλβανισμένο αμάξωμα από ανοξείδωτο χάλυβα και μεθόδους πρόληψης της σκουριάς εφάμιλλες ή και καλύτερες του ανταγωνισμού. Το αμάξωμα ήταν κατασκευασμένο με την τελευταία λέξη της ρομποτικής τεχνολογίας σε σύγχρονα εργοστάσια και κατά την σχεδίαση υπέστη εξαντλητικές δοκιμές αξιοπιστίας, εμφανίζοντας άριστα αποτελέσματα. Επίσης, η ποιότητα κατασκευής του ήταν εμφανώς καλύτερη από αυτή των συγγενικών Fiat Croma, Alfa Romeo 164 και Saab 9000. Ιδιαίτερη προσοχή είχε δοθεί και στην αεροδυναμική, με αποτέλεσμα να έχει αεροδυναμικό συντελεστή Cd 0,32 - τιμή κορυφαία για τα στάνταρ του 1984.
Παρά τις βελτιώσεις αυτές, λόγω της τότε έντονης και αθέμιτης πολεμικής που ασκήθηκε συντεταγμένα από τα βρετανικά Μέσα ενημέρωσης εναντίον της (από το 1980 και μετά), η Lancia δεν μπόρεσε να αποκαταστήσει το πληγωμένο κύρος της σε κάποιες αγορές. Το πλέον χαρακτηριστικό παράδειγμα ήταν η αγορά του Ηνωμένου Βασιλείου, όπου το ευρύ κοινό δεν πείστηκε ότι είχε αφήσει οριστικά πίσω της την φήμη της σκουριάς από την οποία είχε πληγεί ανεπανόρθωτα η προγενέστερη Lancia Beta. Το αποτέλεσμα ήταν η βαθμιαία μείωση των πωλήσεων και οι ταχείς ρυθμοί τιμολογιακής απαξίωσης των μεταχειρισμένων αυτοκινήτων της, η οποία επιδείνωσε περαιτέρω την εμπορική πτώση των καινούριων της μοντέλων, καθώς θεωρήθηκαν τότε ως αντιεμπορικά. Τελικώς, η εταιρεία σταμάτησε να παράγει δεξιοτίμονες εκδοχές των μοντέλων της το 1994, όταν και αποσύρθηκε από την αγορά της Μ. Βρετανίας και γενικότερα από όλα τα δεξιοτίμονα κράτη, ενώ ταυτόχρονα έληξε και η παραγωγή του Thema.

Thema 8.32

Η κορυφαία έκδοση του Lancia Thema ήταν η Thema 8.32, όπου το «8» αντιπροσώπευε τον αριθμό των κυλίνδρων και το «32» τον αριθμό των βαλβίδων. Η έκδοση αυτή παραγόταν στο Borgo San Paolo, Τορίνο, και έφερε έναν V8 κινητήρα 2.927 cm³ της Ferrari, βασισμένο σε αυτόν της Ferrari 308, με τον κορμό να χυτεύεται στο Μαρανέλλο, κεφαλή σχεδιασμένη σε συνεργασία με την Cosworth και ορισμένα μέρη του να συναρμολογούνται από την Ducati. Η αρχική, μη καταλυτική έκδοση απέδιδε 215 PS (158 kW; 212 hp), έχοντας επιτάχυνση 0-100 km/h σε 6,8 sec και τελική ταχύτητα στα 240 km/h (149 mph), μολονότι οι εκδόσεις Turbo είχαν καλύτερη αίσθηση κι επιτάχυνση έως τα 160km/h. Η Thema ήταν το πρώτο αυτοκίνητο που εφοδιάστηκε με ηλεκτρονικά αναδιπλούμενη πίσω αεροτομή, που ανασηκωνόταν αυτόματα σε ταχύτητες άνω των 120 km/h. Η μεταγενέστερη καταλυτική έκδοση είχε απόδοση 205 PS (151 kW; 202 hp), με επιτάχυνση 0-100 km/h σε 7,2 sec και τελική ταχύτητα 235 km/h (146 mph). Το χειροποίητο σαλόνι της έκδοσης 8.32 ήταν εξαιρετικά πολυτελές και αριστοκρατικό, με δέρμα υψηλής ποιότητας της Poltrona Frau, πανάκριβο ξύλο από αφρικάνικη τριανταφυλλιά, πληρέστερο εξοπλισμό από τις άλλες εκδόσεις, όργανα διαφορετικής σχεδίασης με κίτρινες ενδείξεις και ταχύμετρο με μέγιστη ένδειξη τα 280 km/h.